PRM บวก 5% นิวไฮรอบ 11 เดือน โบรกฯเคาะเป้าใหม่ 10.60 บ. ชี้กำไร Q2-3 ทุบสถิติต่อเนื่อง
PRM บวก 5% นิวไฮรอบ 11 เดือน โบรกฯเคาะเป้าใหม่ 10.60 บ. ชี้กำไร Q2-3 ทุบสถิติต่อเนื่อง
17 ก.ค. 2563

ผู้สื่อข่าวรายงานว่า ราคาหุ้น บริษัท พริมา มารีน จำกัด (มหาชน) หรือ PRM ณ เวลา 10.11 น. อยู่ที่ระดับ 9.25 บาท บวก 0.45 บาท หรือ 5.11% สูงสุดที่ระดับ 9.25 บาท ต่ำสุดที่ระดับ 8.85 บาท ด้วยมูลค่าการซื้อขาย 176.15 ล้านบาท โดยราคาหุ้นปรับตัวขึ้นทำจุดสูงสุดอีกครั้งในรอบเกือบ 11 เดือน นับตั้งแต่ปิดที่ระดับ 9.25 บาท เมื่อวันที่ 30 ส.ค.62

ด้านบล.เคทีบี (ประเทศไทย) ระบุแนะนำ “ซื้อ” ราคาเป้าหมาย 10.60 บาท/หุ้น โดยประเมินกำไรสุทธิไตรมาส 2/63 จะโดดเด่นทำสถิติสูงสุดใหม่ที่ 345 ล้านบาท เพิ่มขึ้น 22% เทียบกับช่วงเดียวกันของปีก่อน และเพิ่มขึ้น 29% เทียบกับไตรมาสก่อน จากธุรกิจเรือ FSU ที่ปรับตัวดีขึ้นมาก เนื่องจากมีการปรับขึ้นค่าเช่าเรือ ช่วยชดเชยธุรกิจเรือ domestic trading ที่ปรับตัวลง จากผลกระทบ COVID-19 ที่ทำให้ความต้องการใช้น้ำมันเพื่อการเดินทางลดลง แต่เดือน มิ.ย. เริ่มปรับตัวดีขึ้น
นอกจากนั้น ประเมินว่าจะมีการบันทึกขาดทุนจากการขายเรือ FSO จำนวน 1 ลำ ราว -60 ล้านบาท ขณะที่คาดว่าจะมีการบันทึกกำไรจากอัตราแลกเปลี่ยนราว 35 ล้านบาท สำหรับกำไรสุทธิรวมงวดครึ่งปีแรกที่ 611 ล้านบาท เพิ่มขึ้น 21% จากปีก่อน
พร้อมกันนี้ ฝ่ายวิจัยปรับกำไรปี 2563-64 ขึ้น โดยแนวโน้มไตรมาส 3/63 จะทำสถิติสูงสุดใหม่ได้ต่อเนื่อง โดยปรับกำไรสุทธิปี 2563 ขึ้น 9% เป็น 1.33 พันล้านบาท เพิ่มขึ้น 30% จากปีก่อน จากแนวโน้มธุรกิจเรือ FSU ที่ดีกว่าคาด และเรือ domestic trading ไม่ได้ชะลอตัวมากเหมือนคาด
โดยกำไรสุทธิ 6 เดือนแรกปี 63 จะคิดเป็น 46% จากที่ประเมินทั้งปี โดยคาดว่ากำไรสุทธิไตรมาส 3/63 จะทำสถิติสูงสุดใหม่ได้ต่อเนื่อง จากเรือ FSU ที่ยังคงโดดเด่นต่อเนื่อง และเรือ domestic trading ที่กลับมาฟื้นตัว และมีการปรับกำไรสุทธิปี 2564 ขึ้นจากเดิม 7% เป็น 1.57 พันล้านบาท เพิ่มขึ้น 18% เทียบกับช่วงเดียวกันของปีก่อน จากเรือ domestic trading ที่กลับมาเติบโตจากปีก่อน และมีการรับรู้รายได้จากเรือใหม่เพิ่มขึ้น
ทั้งนี้ ปรับราคาเป้าหมายขึ้นเป็น 10.60 บาท จากเดิม 9.70 บาท อิง PER 2563 ที่ 20 เท่า (-0.25SD below 2-yr average PER) เนื่องจากมีการปรับกำไรสุทธิขึ้น โดยมี key catalyst จากเรือ FSU ที่มีการปรับค่าเช่าเรือขึ้น และธุรกิจเรือ domestic trading ทีกลับมาปรับตัวแล้ว ซึ่งจะทำให้กำไรสุทธิไตรมาส 2-3 ทำสถิติสูงสุดใหม่ได้ต่อเนื่อง รวมถึงอาจมี upside เพิ่มหากรับเรือใหม่ได้เร็วกว่าคาด